b'\n_START_ARTICLE_\nKatana\n_START_PARAGRAPH_\nKatana yra viena\xc5\xa1menis japoni\xc5\xa1kas kalavijas. Da\xc5\xbenai Vakaruose \xc5\xa1iuo terminu apibendrintai vadina visus japoni\xc5\xa1kus kalavijus, ta\xc4\x8diau japonai pripa\xc5\xbe\xc4\xafsta tik siaur\xc4\x85j\xc4\x85 termino reik\xc5\xa1m\xc4\x99. Pavyzd\xc5\xbeiui katana da\xc5\xbenai painiojama su u\xc4\x8digatana - japoni\xc5\xa1ku kalaviju, sukurtu ir paplitusiu Muroma\xc4\x8di laikotarpiu.I\xc5\xa1 esm\xc4\x97s \xc5\xa1ie du kalavijai beveik niekuo nesiskiria ir da\xc5\xbeniausiai juos atskirdavo meistro palikta \xc5\xbeym\xc4\x97, u\xc4\x8digatanos da\xc5\xbeniausiai b\xc5\xabdavo gaminamos i\xc5\xa1 prastesn\xc4\x97s kokyb\xc4\x97s metalo._NEWLINE_Katana i\xc5\xa1siskiria savo ypatinga i\xc5\xa1vaizda: lenktas, lieknas, viena\xc5\xa1menis kardas su ilga rankena, kuri\xc4\x85 galima suimti dviem rankomis bei apskrita arba kvadratin\xc4\x97 rankenos garda (cuba). Katana turi lengv\xc4\x85 \xc4\xaflinkim\xc4\x85 vadinama sori arba zori, kuris suteikdavo kariui\xc2\xa0galimyb\xc4\x99 greitu ir vientisu judesiu i\xc5\xa1traukti kard\xc4\x85 ir pirmiau kirsti prie\xc5\xa1ininkui. Katana yra feodalin\xc4\x97s Japonijos samuraj\xc5\xb3 ginklas, puikiai \xc5\xbeinomas d\xc4\x97l savo a\xc5\xa1trumo ir kirtimo galimyb\xc4\x97s.\n_START_SECTION_\nEtimologija\n_START_PARAGRAPH_\n\xc5\xbdodis katana yra kil\xc4\x99s nuo \xc5\xbeod\xc5\xbeio u\xc4\x8digatana. Prie\xc5\xa1 atsirandant katanom buvo naudojami j\xc5\xb3 prot\xc4\x97viai kardai, kurie vadinosi u\xc4\x8digatana arba u\xc4\x8dikatana \xe2\x80\x93 kardas skirstas kirsti. Po kurio laiko kalboje u\xc4\x8di buvo numesta, kad lengviau b\xc5\xabt\xc5\xb3 tarti ir visi kardai tapo vadinami katana arba gatana. Siaur\xc4\x85ja prasme, japon\xc5\xb3 kalboje \xc5\xbeodis \xe2\x80\x9ekatana\xe2\x80\x9c yra skirtas apib\xc5\xabdinti bet kokiam viena\xc5\xa1meniui, neb\xc5\xabtinai japoni\xc5\xa1kam kardui, turin\xc4\x8diam bet koki\xc4\x85 kilm\xc4\x99._NEWLINE_Terminas katana buvo naudojamas apib\xc5\xabdinti viena\xc5\xa1meniui kardui.\n_START_SECTION_\nIstorija\n_START_PARAGRAPH_\nKatana atsirado Muroma\xc4\x8di laikotarpiu (1392-1573), besikei\xc4\x8diant m\xc5\xab\xc5\xa1io s\xc4\x85lygoms. Ma\xc5\xbe\xc4\x97jo m\xc5\xab\xc5\xa1i\xc5\xb3 su \xc5\xbeirgais tod\xc4\x97l reik\xc4\x97jo lengvesnio ir trumpesnio kardo, kad b\xc5\xabtu patogu ne\xc5\xa1iotis. M\xc5\xab\xc5\xa1io metu reik\xc4\x97davo greitos kari\xc5\xb3 reakcijos, tod\xc4\x97l katana buvo laikoma mak\xc5\xa1tyse atvirk\xc5\xa1\xc4\x8diai - a\xc5\xa1menimis \xc4\xaf vir\xc5\xa1\xc5\xb3, kad i\xc5\xa1traukiant kard\xc4\x85 b\xc5\xabt\xc5\xb3 galima i\xc5\xa1 karto suduoti sm\xc5\xabg\xc4\xaf. Iki VIII am\xc5\xbeiaus kardai mak\xc5\xa1tyse b\xc5\xabdavo laikomi a\xc5\xa1menimis \xc4\xaf apa\xc4\x8di\xc4\x85. Nors katanos tur\xc4\x97jo prana\xc5\xa1um\xc4\x85, samurajai dar pla\xc4\x8diai naudojo ta\xc4\x8di (Jap Tachi), Muroma\xc4\x8di periodo pabaigoje\xc2\xa0katanos visi\xc5\xa1kai pakeit\xc4\x97 ta\xc4\x8di ir tapo pagrindiniu samurajaus ginklu. Ankstyvajame Edo periode \xc5\xa0ogunatas u\xc5\xbedraud\xc4\x97 valstie\xc4\x8diams tur\xc4\x97ti ar ne\xc5\xa1ioti katanas. D\xc4\x97l to, kad buvo taikos metas katan\xc5\xb3 gamyba suma\xc5\xbe\xc4\x97jo ir jos da\xc5\xbeniausiai buvo gaminamos pasirodymams ar kaip auka \xc5\xa1ventyklai. Nors ir suma\xc5\xbe\xc4\x97jo gamyba, katana i\xc5\xa1tobul\xc4\x97jo, nes atsirado daugiau resurs\xc5\xb3 ir meistrai gal\xc4\x97jo tarpusavyje dalintis \xc5\xbeiniomis bei gamybos b\xc5\xabdais. _NEWLINE_Meid\xc5\xbei laikotarpiu katan\xc5\xb3 gamyba beveik i\xc5\xa1nyko, nes buvo u\xc5\xbedrausta gaminti katanas, o Japonijos armija per\xc4\x97jo prie vakarieti\xc5\xa1k\xc5\xb3 kard\xc5\xb3 tipa\xc5\xbeo, nes jie buvo gaminami ma\xc5\xa1ina ir kainavo pigiau. Buvo gaminamos tik kelios katanos kaip aukos \xc5\xa1ventykloms, o esamas katanas smarkiai pirko vakarie\xc4\x8diai savo kolekcijoms. Imperatorius Meid\xc5\xbei, nors ir u\xc5\xbedraud\xc4\x99s j\xc5\xb3 gamyb\xc4\x85, kolekcionavo daug katan\xc5\xb3 ir steng\xc4\x97si i\xc5\xa1saugoti kuo daugiau \xc5\xbeinom\xc5\xb3 katanos gamybos b\xc5\xabd\xc5\xb3. Prasid\xc4\x97jus Pirmajam pasauliniam karui kard\xc5\xb3 gamyba v\xc4\x97l atgijo d\xc4\x97l didelio poreikio, jie nebebuvo tokios geros kokyb\xc4\x97s ir retas atitikdavo tikra katan\xc4\x85. _NEWLINE_1645 metais i\xc5\xa1\xc4\x97jo \xc4\xafstatymas d\xc4\x97l \xe2\x80\x9eDaish\xc5\x8d; katanos ir \xc5\xa1ukuosenos nuostatos\xe2\x80\x9c kuriose apibr\xc4\x97\xc5\xbe\xc4\x97, kad katana negali b\xc5\xabti ilgesn\xc4\x97 nei 84-87 centimetrai. _NEWLINE_Katanos gele\xc5\xbet\xc4\x97s ilgis keit\xc4\x97si b\xc4\x97gant laikui: XIV\xe2\x80\x93XV am\xc5\xbei\xc5\xb3 sand\xc5\xabroje jis svyravo nuo 70 iki 73 cm ilgio,  XVI am\xc5\xbeiaus prad\xc5\xbeioje gele\xc5\xbet\xc4\x97s vidutinis ilgis siek\xc4\x97 tik 60 cm, bet XVI am\xc5\xbeiaus pabaigoje jis v\xc4\x97l siek\xc4\x97 apytiksliai 73 cm._NEWLINE_Katana da\xc5\xbenai buvo ne\xc5\xa1iojama kartu su vakiza\xc5\xa1iu, labai pana\xc5\xa1iu, tik trumpesniu kardu. Katana taip pat gal\xc4\x97jo b\xc5\xabti ne\xc5\xa1iojama ir su tantu, peil\xc4\xaf primenan\xc4\x8diu kardu. Katanos ir vakiza\xc5\xa1io pora vadinama Daish\xc5\x8d. Tai simbolizavo samurajaus socialines galias ir asmenin\xc4\x99 garb\xc4\x99. Namuose samurajai laikydavo Daish\xc5\x8d ant stovo a\xc5\xa1menimis \xc4\xaf vir\xc5\xa1\xc5\xb3.\n_START_SECTION_\nPasibaigus Antrajam pasauliniam karui\n_START_PARAGRAPH_\nJaponijai pralaim\xc4\x97jus Antr\xc4\x85j\xc4\xaf pasaul\xc4\xaf kar\xc4\x85, jie buvo okupuoti JAV ir tur\xc4\x97jo atiduoti visus ginklus, net estetine funkcij\xc4\x85 atlikusius kardus. Buvo v\xc4\x97l u\xc5\xbedrausta kard\xc5\xb3 gamyba ir apie 400\xc2\xa0000 istori\xc5\xa1kai svarbi\xc5\xb3 ir meni\xc5\xa1k\xc5\xb3 kard\xc5\xb3 buvo i\xc5\xa1ve\xc5\xa1ta \xc4\xaf Jungtines Amerikos Valstijas i\xc5\xa1lydyta ar atiduoti kariams kaip laim\xc4\x97tojams.\xc2\xa0 Tuo metu dingo ir vienas \xc5\xbeymiausi\xc5\xb3 Japonijos kard\xc5\xb3 Hond\xc5\xbeio Masamun\xc4\x97 (Jap. Honjo Masamune)\xc2\xa0\xc5\xa1is kardas buvo laikomas Japonijos nacionalin\xc4\x97 vertyb\xc4\x97, bet deja jis buvo prarastas ir  n\xc4\x97ra rastas iki \xc5\xa1iol. Dalis kard\xc5\xb3 buvo gra\xc5\xbeinta \xc4\xaf Japonija, ta\xc4\x8diau daug j\xc5\xb3 ir nebesugr\xc4\xaf\xc5\xbeo.\xc2\xa0\xc2\xa0 Okupacijos laikotarpiu buvo pagaminta tik apie 60 kard\xc5\xb3, kurie atliko aukojimo funkcij\xc4\x85 naujoms \xc5\xa1ventykloms ir svarbiems renginiams. 1953 metais buvo leista v\xc4\x97l gaminti japoni\xc5\xa1kus kardus, buvo daug likusi\xc5\xb3 dar\xc2\xa0 gyv\xc5\xb3 meistr\xc5\xb3 ir u\xc5\xbera\xc5\xa1\xc5\xb3, kurie pad\xc4\x97jo atkurti katanos gaminimo b\xc5\xabd\xc4\x85.\n_START_SECTION_\nDabar\n_START_PARAGRAPH_\nKatanos\xc2\xa0Japonijoje yra vis dar gaminamos pagal senovinius papro\xc4\x8dius. Dabar jos atlieka estetine funkcij\xc4\x85, kalamos ritualams ir \xc5\xa1vent\xc4\x97m ir taip pat turist\xc5\xb3 ir kolekcionieri\xc5\xb3 \xc4\xafsigijimui. Katana yra Japonijos kult\xc5\xabros palikimas tod\xc4\x97l savo gro\xc5\xbeiu ji stebina ir \xc5\xa1i\xc5\xb3 dien\xc5\xb3 \xc5\xbemog\xc5\xb3. Katana gali \xc4\xafsigyti beveik bet kas, nes jos visos yra priregistruojamos policijai ir visos rastos neregistruotos katanos i\xc5\xa1kart b\xc5\xabna tiriamos policijos, kaip galimas nusikaltimo \xc4\xafrankis. Parduotuv\xc4\x97se da\xc5\xbeniausiai katanas galima \xc4\xafsigyti tik nuo 18 met\xc5\xb3. Taip pat ribojamas kiekis katan\xc5\xb3, kuri\xc5\xb3 gali per metus pagaminti meistrai, taip \xc5\xa1ios katanos i\xc5\xa1laiko savo puikum\xc4\x85 ir nesuprast\xc4\x97jusi\xc4\x85 kokyb\xc4\x97.\n_START_SECTION_\nKovos menai\n_START_PARAGRAPH_\nD\xc4\x97l da\xc5\xben\xc5\xb3 kar\xc5\xb3 atsirado \xc4\xafvairi\xc5\xb3 kovos stili\xc5\xb3 bei begale mokykl\xc5\xb3, kuri\xc5\xb3 mokiniai atrasdavo ka\xc5\xbek\xc4\x85 naujo ir taip atidarydavo naujas mokyklas. Kend\xc5\xbeutsu (Jap. Kenjutsu) \xe2\x80\x93 kardo meno mokyklos, kurios mokydavo, kaip kuo tikslingiau ir tobuliau nugal\xc4\x97ti prie\xc5\xa1inink\xc4\x85 panaudojus kuo ma\xc5\xbeiau veiksm\xc5\xb3. I\xc5\xa1 jo i\xc5\xa1\xc4\x97jo daug kit\xc5\xb3 men\xc5\xb3, kaip Iaido \xe2\x80\x93 menus kur siekiama greitai i\xc5\xa1sitraukti kard\xc4\x85 ir taip apsiginti nuo staigaus prie\xc5\xa1ininko puolimo, \xc5\xa1i technika naudojama kontratakavimui.\n_START_SECTION_\nNitouken (Jap: Nit\xc5\x8dken)\n_START_PARAGRAPH_\nTai kovos b\xc5\xabdas, kai naudojami 2 kardai vienu metu. De\xc5\xa1in\xc4\x97 ranka laiko ilgesn\xc4\xaf kard\xc4\x85, kair\xc4\x97 trumpesn\xc4\xaf, ilgesnis kardas da\xc5\xbeniausiai b\xc5\xabdavo katana, o trumpesnis vakiza\xc5\xa1i.  \xc5\xa0itokiu b\xc5\xabdu trumpesnis kardas buvo naudojamas atremti prie\xc5\xa1ininko sm\xc5\xabgius, o ilgesnis atakuoti prie\xc5\xa1inink\xc4\x85. \xc5\xa0iam kovos menui reik\xc4\x97jo beveik tobulos koordinacijos, ta\xc4\x8diau \xc5\xa1is b\xc5\xabdas laido kariui tur\xc4\x97ti daugybe b\xc5\xabd\xc5\xb3, kaip atakuoti ar apsiginti nuo prie\xc5\xa1ininko. \xc5\xbdinomiausia \xc5\xa1io kovos b\xc5\xabdo mokykla buvo Niten I\xc4\x8di Ri\xc5\xb3 (Jap. Niten Ichi Ry\xc5\xab), kurios \xc4\xafk\xc5\xabr\xc4\x97jas buvo Minamoto Musa\xc5\xa1i (Jap. Minamoto Musashi).\n_START_SECTION_\nGamyba ir konstrukcija\n_START_PARAGRAPH_\nJaponi\xc5\xa1ko kardo gamybos metodai skiriami \xc4\xaf keturis laikotarpius\xc2\xa0:_NEWLINE_1)\xc2\xa0\xc2\xa0\xc2\xa0\xc2\xa0\xc2\xa0Koto (senieji kardai) \xe2\x80\x93 987\xe2\x80\x931596 m._NEWLINE_2)\xc2\xa0\xc2\xa0\xc2\xa0\xc2\xa0\xc2\xa0\xc5\xa0into (Jap: Shinto) (naujieji kardai) \xe2\x80\x93 1596\xe2\x80\x931781 m._NEWLINE_3)\xc2\xa0\xc2\xa0\xc2\xa0\xc2\xa0\xc2\xa0\xc5\xa0in\xc5\xa1into (Jap: Shinshinto ) (naujesnieji kardai) \xe2\x80\x93 1781\xe2\x80\x931876 m._NEWLINE_4)\xc2\xa0\xc2\xa0\xc2\xa0\xc2\xa0\xc2\xa0Gendaito (moderniosios eros kardai) \xe2\x80\x93 nuo 1876 iki dabar.\n_START_SECTION_\nTamahagane gamyba\n_START_PARAGRAPH_\nPirmiausia Katanos gaminimas prasideda nuo med\xc5\xbeiag\xc5\xb3 parinkimo.\xc2\xa0 Tradicin\xc4\x97s katanos gaminamos i\xc5\xa1 specialaus Japoni\xc5\xa1ko plieno vadinamo tamahagane, nors dabartin\xc4\x97s katanos dar gaminamos i\xc5\xa1 99.99\xc2\xa0% tyrumo elektrolitin\xc4\x97s gele\xc5\xbeies (Jap: denkai \xe2\x80\x93 tetsu ) arba bedeguon\xc4\x97s gele\xc5\xbeies (Jap: kangan \xe2\x80\x93 tetsu). Tamahagane i\xc5\xa1gaunama i\xc5\xa1 anglies ir\xc2\xa0 sm\xc4\x97lio, kuriame yra gele\xc5\xbeies. \xc5\xa0is sm\xc4\x97lis yra randamos upeliu pakra\xc5\xa1\xc4\x8diuose vadinamas satecu (Jap: satetsu). Anglis ir satecu yra kaitinami tataroje ( Jp: tatara) \xe2\x80\x93 tradicin\xc4\x97je Japoni\xc5\xa1koje lydykloje. Satecu ir anglis yra kaitinami 1200 \xe2\x80\x93 1500 laipsni\xc5\xb3 temperat\xc5\xabroje tris dienas, \xc5\xa1itaip i\xc5\xa1 pagrindini\xc5\xb3 element\xc5\xb3 pa\xc5\xa1alinamos priemai\xc5\xa1os. Gautas tamahagane plienas suskaldomas ir suskirstomas pagal kokyb\xc4\x99 ir deguonies kiek\xc4\xaf. Tamahagane plienas lengvai atskiriamas nuo prastos kokyb\xc4\x97s metalo savo sidabrine spalva ir strukt\xc5\xabra. Geriausias anglies kiekis tamahaganei yra nuo 1,0 iki 1,2\xc2\xa0%. Kalvis i\xc5\xa1sirenka tinkamiausias tamahagane plieno dalis, \xc5\xa1is procesas labai sunkus ir daug pagaminto plieno yra netinkamas d\xc4\x97l  netinkamo anglies kiekio metale. Jai anglies per daug, kard\xc4\x85 labai sunku pagaminti ir naudoti, o jai per ma\xc5\xbeai jis greit l\xc5\xab\xc5\xbeta. Tod\xc4\x97l tolesni perdirbimo \xc5\xbeingsniai yra reikalingi norint padaryti tinkam\xc4\x85 anglies kiek\xc4\xaf tamahagane plienui. Kai anglies kiekis yra tinkamas, pradedamas kalimas. Tamahagane i\xc5\xa1 naujo kaitinamas ir kalamas \xc4\xaf ma\xc5\xbeas plok\xc5\xa1teles. Plok\xc5\xa1tel\xc4\x97s yra suskaldomos ir atrenkamos, kurios dalys bus naudojamos kavagane\xc2\xa0 (Jap: kawagane) \xe2\x80\x93 i\xc5\xa1orinis plienas ir \xc5\xa1ingane (Jap: shingane) centrinis plienas. Dalys suskirstomos \xc4\xaf blokelius, kurie svaria apie 2 kg. \xc5\xa0ios dalys buvo dedamos ant ilgo pana\xc5\xa1ios kompozicijos metalo. Blokeliai \xc4\xafvyniojami \xc4\xaf ry\xc5\xbeiu popieri\xc5\xb3 ir padengiami skystu moliu, kad i\xc5\xa1laikyt\xc5\xb3 form\xc4\x85 ir yra padedami \xc4\xaf krosn\xc4\xaf, kurioje kaitinami iki 1300 laipsni\xc5\xb3. Kai pasiekiama reikiama temperat\xc5\xabra, blokai i\xc5\xa1imami ir kaldinami \xc4\xaf vientis\xc4\x85 blok\xc4\x85. Nuolatinis kalimas ir kaitinimas reikalingas, norint i\xc5\xa1gauti blok\xc4\x85, du kartus ilgesn\xc4\xaf nei prie\xc5\xa1 tai buvus\xc4\xaf blokeli\xc5\xb3 ilg\xc4\xaf.\n_START_SECTION_\nKavagane gamyba.\n_START_PARAGRAPH_\nParenkamas reikiamo anglies\xc2\xa0 proporcingumo turintis metalas ir jis sluoksniuojamas - lankstomas ant sav\xc4\x99s ir kalamas. Kiekvienas kardas turi unikal\xc5\xb3 sluoksni\xc5\xb3 skai\xc4\x8di\xc5\xb3. Viskas pradedama \xc4\xafkaitinant metal\xc4\x85 iki reikiamos temperat\xc5\xabros\xc2\xa0 ir kalant per vidur\xc4\xaf kol jis beveik suskyla \xc4\xaf dvi dalis. Tada viena pus\xc4\x97 lenkiama ant kitos ir kalama, kol tampa vientisa. \xc5\xa0itaip kartojama kol pasiekiamas tam tikras sluoksni\xc5\xb3 skai\xc4\x8dius. Kiekvienas kalvis tur\xc4\x97davo savit\xc4\x85 sluoksni\xc5\xb3 skai\xc4\x8di\xc5\xb3. Kai metal\xc4\x85 pasidarydavo sunku kalti, jis b\xc5\xabdavo i\xc5\xa1 naujo kaitinamas. Sluoksniuojant metal\xc4\x85 b\xc5\xabdavo reikalingi du, trys kaitinimai, kas kelis sluoksnius. \xc5\xa0itoks kaitinimas gal\xc4\x97jo panaikinti angl\xc4\xaf i\xc5\xa1 metalo ir paversti j\xc4\xaf nebenaudingu, tod\xc4\x97l kalvis kartkart\xc4\x97mis i\xc5\xa1traukdavo metal\xc4\x85 i\xc5\xa1 krosnies ir pavoliodavo j\xc4\xaf ry\xc5\xbeiu \xc5\xa1iaud\xc5\xb3 pelenuose ir u\xc5\xbepildavo skystu moliu, kad i\xc5\xa1vengt\xc5\xb3 anglies praradimo. Deja \xc5\xa1itokiu b\xc5\xabdu prarandama apie pus\xc4\x97 tamahagane plieno. \xc5\xa0is metalas supjaustomas \xc4\xaf tris dalis ir dar karta dedamas \xc4\xaf krosn\xc4\xaf, norint suvienodinti anglies pasiskirstym\xc4\x85. Tada tas metalas v\xc4\x97l  sukalamas \xc4\xaf vientis\xc4\x85 luit\xc4\x85,kaitinamas ir sluoksniuojamas, \xc5\xa1is procesas vadinasi dirbinio apdaila (Jap: age-gitae).\xc2\xa0Metalo kokyb\xc4\x97 (Jp: jitetsu) ir pavir\xc5\xa1iaus strukt\xc5\xabra (Jap: jihada) yra terminai apib\xc5\xabdinantys sluoksni\xc5\xb3 i\xc5\xa1sid\xc4\x97stym\xc4\x85 galutiniame variante, priklausomai nuo kalvio kardo gamybos ypatum\xc5\xb3, katana gali tur\xc4\x97ti unikal\xc5\xb3 ra\xc5\xa1t\xc4\x85.\n_START_SECTION_\n\xc5\xa0ingane gamyba\n_START_PARAGRAPH_\nKatanos viena sudedam\xc5\xb3j\xc5\xb3 dali\xc5\xb3 yra mink\xc5\xa1ta, turinti ma\xc5\xbeai anglies savyje metalin\xc4\x97 \xc5\xa1erdis \xe2\x80\x93 \xc5\xa0ingane. \xc5\xa0itoks gaminimo b\xc5\xabdas suteikia katanai lankstumo ir tvirtumo. \xc5\xa0ingane gamybos b\xc5\xabdas pana\xc5\xa1us \xc4\xaf kavagane. Pasirenkamas tamahagane plienas, kuris savyje turi tinkam\xc4\x85 anglies kiek\xc4\xaf, kaitinamas ir sluoksniuojamas bei kalamas \xc4\xaf vientis\xc4\x85 blok\xc4\x85. \xc2\xa0Pasirenkama apie 1 kg tamahagane, kuris turi 0,5% anglies, tada jis kalamas ir sluoksniuojamas ma\xc5\xbedaug 10 sluoksni\xc5\xb3. \xc5\xa0ingane sluoksniavimas yra reikalingas norint iki galo pa\xc5\xa1alinti priemai\xc5\xa1as, kad \xc5\xa0ingane ir Kavagane susijungt\xc5\xb3 \xc4\xaf vientis\xc4\x85 kard\xc4\x85.\n_START_SECTION_\nJungimas.\n_START_PARAGRAPH_\nKalvis kaitina ir kala apie 1 kg li\xc5\xabt\xc4\x85 Kavaganes plieno \xc4\xaf apytiksliai 38 cm plok\xc5\xa1t\xc4\x99. Tada plok\xc5\xa1t\xc4\x97 sulenkiama \xc4\xaf U \xe2\x80\x93 form\xc4\x85 ir kaitintas 0,5kg \xc5\xa1ingane luitas yra \xc4\xafdedamas \xc4\xaf pagrind\xc4\x85. \xc5\xa0inganes luitas yra trumpesnis u\xc5\xbe kavagane ir neu\xc5\xbeima viso jo ilgio, nes gero kardo smaigalys turi b\xc5\xabti tik i\xc5\xa1 sukiet\xc4\x97jusio geriausio kavagane. Tada \xc5\xa1ios dalis \xc4\xafdedamos \xc4\xaf krosn\xc4\xaf ir kaitinamos ne ma\xc5\xbeesn\xc4\x97je nei 1300 laipsni\xc5\xb3 temperat\xc5\xabroje. Kai pasiekiama reikiama temperat\xc5\xabra, dalys i\xc5\xa1imamos ir kalamos, kad visi\xc5\xa1kai susijungt\xc5\xb3. \xc5\xa0is procesas yra ypa\xc4\x8d svarbus ir reikalaujantis kruop\xc5\xa1tumo, norint padaryti geriausia kard\xc4\x85. Jai dalys gerai nesusijungia ar liek\xc4\x85 skili\xc5\xb3, darbas laikomas bever\xc4\x8diu. Jai \xc5\xa1ingane n\xc4\x97ra pilnai apgaubtas kavagane toks kardas turi silpn\xc5\xb3 viet\xc5\xb3 ir irgi yra laikomas bever\xc4\x8diu. _NEWLINE_Kai kavagane ir \xc5\xa1ingane yra gerai sujungti prasideda kitas etapas, kurio metu kalvis v\xc4\x97l kaitina metal\xc4\x85 ir pradeda formuoti norim\xc4\x85 form\xc4\x85. \xc5\xa0is procesas vyksta kaitinant metal\xc4\x85 i\xc5\xa1 naujo ir kalant j\xc4\xaf. \xc5\xa0io proceso gale metalas forma primena katan\xc4\x85. \xc5\xa0io proceso metu i\xc5\xa1gaunamas beveik visas b\xc5\xabsimas katanos ilgis ir plotis, nors dar n\xc4\x97ra \xc4\xaflenkimo ir a\xc5\xa1men\xc5\xb3. Tai pat \xc5\xa1io proceso gale kalvis pasi\xc5\xbeymi kur bus rankena.\n_START_SECTION_\nKardo formavimas.\n_START_PARAGRAPH_\nKardo formavimas prasideda kalviui ploninant kertam\xc4\x85j\xc4\x85 dal\xc4\xaf. Tai daroma kaitinant dal\xc4\xaf kardo iki 1100 laipsni\xc5\xb3 temperat\xc5\xabros, ta vieta kalama kol metalas at\xc5\xa1\xc4\x85la ir v\xc4\x97l kaitinamas ir kalamas. Temperat\xc5\xabra yra labai svarbi \xc5\xa1iame procese ir d\xc4\x97l darbo sunkumo vienu metu dirbama tik 15 cm kardo. \xc5\xa0ingane ir kavagane atsiskirs keliais kalvio sm\xc5\xabgiais, jai nebus reikiama temperat\xc5\xabra. Jai temperat\xc5\xabra per ma\xc5\xbea kardas tiesiog \xc4\xafskilt\xc5\xb3._NEWLINE__NEWLINE_Kai kardo formavimas baigtas prasideda \xc5\xa1lifavimas. Kalvis pasiima peili skirta grandymui vadinama Sen ir nugrando nelygumus. Naudojamas karborundinis akmuo, nu\xc5\xa1lifuoti vis\xc4\x85 kardo pavir\xc5\xa1i\xc5\xb3. Kai kertamoji kardo dalis nu\xc5\xa1lifuota kardas jau primena katan\xc4\x85, nors a\xc5\xa1men\xc5\xb3 dar n\xc4\x97ra. Katanos a\xc5\xa1menys yra i\xc5\xa1 labai kieto metalo, kuris vadinasi martensitas. Martensitas lengvai galandasi, ta\xc4\x8diau jis per daug kietas, kad i\xc5\xa1laikyt\xc5\xb3 stiprum\xc4\x85 ir lankstum\xc4\x85 sm\xc5\xabgio metu. Per \xc5\xa1imtme\xc4\x8dius japon\xc5\xb3 kalviai surado metod\xc4\x85, kuris i\xc5\xa1laikyt\xc5\xb3 kard\xc4\x85 lankst\xc5\xb3, o a\xc5\xa1menis kietus.\xc2\xa0Tai padaryti \xc4\xafmanoma reguliuojant temperat\xc5\xabr\xc4\x85, kai kaitinimo metu a\xc5\xa1menys i\xc5\xa1 mink\xc5\xa1to perlito pereina \xc4\xaf kieta martensit\xc4\x85. Prie\xc5\xa1 kaitinant, katana b\xc5\xabna apdengta molio mi\xc5\xa1iniu, kur\xc4\xaf sudaro: i\xc5\xa1 up\xc4\x97s vagos i\xc5\xa1gautas molis \xe2\x80\x93 izoliacijai; med\xc5\xbeio anglis \xe2\x80\x93 valdyti kar\xc5\xa1ti; sutrintas smiltainis \xe2\x80\x93 i\xc5\xa1vengti \xc4\xaftikimam ir kit\xc5\xb3 specifini\xc5\xb3 element\xc5\xb3, kuriuos naudodavo kiekvienas kalvis kitokius. Tada \xc4\xaf mi\xc5\xa1in\xc4\xaf \xc4\xafpilamas vanduo ir \xc5\xa1is mi\xc5\xa1inys u\xc5\xbetepamas ant katanos. \xc5\xa0is mi\xc5\xa1inys neleid\xc5\xbeia katanai greitai \xc4\xafkaisti, kaitinimo metu ir taip susiformuoja perlitas ir martensitas. \xc5\xa0io mi\xc5\xa1inio storiausias sluoksnis u\xc5\xbetepamas ant tos vietos kur bus a\xc5\xa1menys, o visur kitur ma\xc5\xbeiau. Nes toje vietoje kur daugiausiai mi\xc5\xa1inio, susidaro daugiausiai martensito. \xc5\xa0io proceso metu kalviai steng\xc4\x97si sukurti unikal\xc5\xb3 kristal\xc5\xb3 ra\xc5\xa1t\xc4\x85. \xc5\xa0is ra\xc5\xa1tas yra svarbiausia estetin\xc4\x97 kardo dalis ir smarkiai paveikia kiekvieno individualaus kardo vert\xc4\x99._NEWLINE_Kai i\xc5\xa1teptas molis sukiet\xc4\x97ja kardas kaitinamas iki raudonumo ir merkiamas \xc4\xaf vanden\xc4\xaf, \xc5\xa1is procesas labai svarbus tod\xc4\x97l da\xc5\xbeniausiai b\xc5\xabdavo atliekamas nakt\xc4\xaf, kad kalvis gerai matyt\xc5\xb3 kardo raudonum\xc4\x85 ir jame esan\xc4\x8dius komponentus. Pirmiausia \xc4\xafkaitinama krosnis, kad temperat\xc5\xabra tolygiai pasiskirstyt\xc5\xb3. Kalvis \xc4\xafdeda katanos ranken\xc4\x85 \xc4\xaf krosnyje esanti metalo blok\xc4\x85 su i\xc5\xa1pjova ir sujungia juos odiniu dir\xc5\xbeu. Tada kalvis kaitina katan\xc4\x85 dar kelis kartus, nukreip\xc4\x99s a\xc5\xa1menis \xc4\xaf vir\xc5\xa1\xc5\xb3 ir kelis kartus nukreip\xc4\x99s \xc4\xaf apa\xc4\x8dia.\xc2\xa0Tai daroma, kad sulygint\xc5\xb3 kardo temperat\xc5\xabr\xc4\x85 visose kardo vietose.\xc2\xa0Kai kardas raudonuoja i\xc5\xa1 kar\xc5\xa1\xc4\x8dio, kalvis j\xc4\xaf pamerkia \xc4\xaf vanden\xc4\xaf. Tada kalvis v\xc4\x97l \xc4\xafdeda katan\xc4\x85 \xc4\xaf krosn\xc4\xaf, kardas kaitinamas iki 160 laipsni\xc5\xb3 temperat\xc5\xabros ir v\xc4\x97l merkiamas \xc4\xaf vanden\xc4\xaf. \xc5\xa0iuo procesu panaikinama likusi \xc4\xaftampa karde. Jei kardas tinkamas, kalvis u\xc5\xbetepa 2% azoto r\xc5\xabg\xc5\xa1ties ir etanolio tirpalo, kad metalo pavir\xc5\xa1ius parodyt\xc5\xb3 vis\xc4\x85 ra\xc5\xa1to gro\xc5\xbe\xc4\xaf. Beformuojant a\xc5\xa1menis kardas \xc5\xa1iek tiek \xc4\xaflinksta. L\xc4\x97tesnis nea\xc5\xa1trios pus\xc4\x97s \xc5\xa1aldymas padaro kard\xc4\x85 \xc4\xaflinkus\xc4\xaf ilgai po to, kai susiformuoja a\xc5\xa1menys.\xc2\xa0\xc4\xaelinkimas kardo kartais susiformuoja nat\xc5\xabraliai, bet \xc4\xaflinkimo laipsnis b\xc5\xabna i\xc5\xa1 prad\xc5\xbei\xc5\xb3 suplanuotas, jei neatitinka norimo, kalvis j\xc4\xaf pataiso.\n_START_SECTION_\nDailinimas\n_START_PARAGRAPH_\nBaigus formavimo ir\xc2\xa0\xc5\xa1lifavimo proces\xc4\x85, kalvis katan\xc4\x85 poliruoja ir padaro griovelius. Tada baigiama daryti kardo rankena ir kalvio para\xc5\xa1as i\xc5\xa1rai\xc5\xbeomas katanos rankenoje. Katanos rankena turi b\xc5\xabti ne ma\xc5\xbeesn\xc4\x97 nei ma\xc5\xbedaug dvi pla\xc5\xa1takos ir plius du pir\xc5\xa1tai. Tada kardas siun\xc4\x8diamas kitiems amatininkams. Pirmiausia kardas nusiun\xc4\x8diamas poliravimo meistrui, kuris \xc5\xa1i kard\xc4\x85 pagalanda ir dar labiau poliruoja.\xc2\xa0Tik po daugelio dien\xc5\xb3 darbo, poliravimo meistras padaro katan\xc4\x85 a\xc5\xa1tria. Tada katana siun\xc4\x8diama kitam meistrui, kuris u\xc5\xbededa varin\xc4\x99 apsaug\xc4\x85 tarp rankenos ir a\xc5\xa1men\xc5\xb3, kuri apsaugo kard\xc4\x85 nuo susibrai\xc5\xbeymo laikant mak\xc5\xa1tyje.Tada kardas siun\xc4\x8diamas pas med\xc5\xbeio darb\xc5\xb3 meistrus, kur kardui pagaminam\xc4\x85 ir i\xc5\xa1puo\xc5\xa1iama mak\xc5\xa1tis. _NEWLINE_Kardas baigiamas gaminti ir siun\xc4\x8diamas meistrui paskutiniam patikrinimui, jei viskas meistrui patinka, kardas laikomas geru.'